Abdul Aziz Abdul Majid

Tun Dr Haji Abdul Aziz Abdul Majid dilahirkan pada 10 Mac 1908 di Kajang, Hulu Langat, Selangor, Malaysia. Beliau meninggal dunia pada 10 Mei 1975 di kediaman rasminya di Sri Melaka ketika berusia 67 tahun. Beliau pernah menjadi Menteri Besar Negeri Sembilan, Menteri Besar Selangor dan jawatan terakhir beliau ialah Gabenor Negeri Melaka ketiga.

Pendidikan 
Beliau mendapat pendidikan di Sekolah Menengah Kebangsaan Tinggi Kajang, Kajang, Selangor. Beliau telah menduduki peperiksaan Perkhidmatan Pentadbiran Melayu (M.A.S) dan lulus dengan cemerlang.

Pada bulan Mac 1948, beliau telah mengambil 'Second Devonshire Course' di Universiti Oxford, United Kingdom.

Kerjaya 
Beliau pernah menjadi seorang guru. Kemudian dilantik sebagai Pemungut Hasil Tanah, Penolong Pegawai Daerah dan Pegawai Daerah di Selangor. Kemudian sebagai Penolong Setiauasaha di pejabat Pesuruhjaya Tempatan Selangor. 

Pada 1 Februari 1948, beliau sekali lagi dilantik sebagai Penolong Setiausaha Negeri Pertama kepada Setiausaha Kerajaan Selangor.

Selepas belajar di United Kingdom,beliau dilantik sebagai Pegawai Daerah Teluk Anson. Kemudian dilantik sebagai Ahli Majlis Mesyuarat Negeri Negeri Sembilan dan Penolong Setiausaha Keselamatan Dalam Negeri di Bahagian Pertahanan

Menteri Besar Negeri Sembilan & Selangor 
Pada tahun 1952, beliau dilantik oleh Tunku Abdul Rahman menjadi Menteri Besar Negeri Sembilan yang pertama. Kemudian pada 1 September 1954 dilantik sebagai Menteri Besar Selangor di bawah perintah Sultan Hisamuddin Alam Shah.

Ahli Rombongan Merdeka dan Persekutuan Malaysia 
Tahun 1956, beliau telah dilantik mewakili raja-raja dalam rombongan merdeka ke United Kingdom untuk berbincang tentang hal-hal yang berkaitan dengan Perlembagaan. Beliau juga bersama beberapa anggota rundingan untuk sekali lagi ke London bagi membincangkan Perjanjian Pertahanan Malaya.

Beliau juga terlibat pada tahun 1963 untuk ke London agar dapat membincangkan Persekutuan Malaysia. Tun Abdul Aziz telah menjadi anggota Pasukan Perundingan Persekutuan dalam Jawatankuasa Antara Kerajaan. Beliau merupakan ketua rombongan perundingan tersebut agar dapat membincangkan syarat kemasukan negeri-negeri di Borneo.

Pada masa yang sama, beliau juga dilantik sebagai Ketua Perkhidmatan Awam selama 7 tahun dari 1964.

Tuan Yang Di-Pertua Melaka 
Setelah bersara dari politik , beliau dilantik sebagai Yang di-Pertua Negeri Melaka dan tinggal di kediaman rasmi Sri Melaka sehingga beliau meninggal dunia. Sebuah sekolah rendah di Hulu Langat telah dinamakan sempena nama beliau iaitu Sekolah Kebangsaan Tun Abdul Aziz Majid.

Keluarga 
Isteri beliau, Raja Toh Puan Teh Zaitunnisa Raja Kamaralzaman (97 tahun) meninggal dunia pada 13 April 2015 di kediamannya di Persiaran Setiawangsa, Kuala Lumpur akibat sakit tua. Anak sulung arwah Mustapa Kamal (57 tahun) memaklumkan bahawa ibunya telah lama sakit tua.

Mengenang Jasa 
Masjid Tun Abdul Aziz @ 'Masjid Bulat' di Petaling Jaya dinamakan sempena beliau.

Anugerah dan penghargaan 
  : Panglima Mangku Negara (P.M.N.) (1958) yang membawa gelaran Tan Sri.
 : Seri Maharaja Mangku Negara (S.M.N.) (1972) yang membawa gelaran Tun.

Rujukan 

Anggota Pertubuhan Kebangsaan Melayu Bersatu
Menteri Besar Selangor
Menteri Besar Negeri Sembilan
Orang dari Selangor
Kelahiran 1908
Kematian 1975
Yang di-Pertua Negeri Melaka
Ketua Setiausaha Negara Malaysia
Ahli Majlis Perundangan Persekutuan Tanah Melayu
Penerima Seri Maharaja Mangku Negara
Penerima Panglima Mangku Negara
Selangor
Penerima Pingat Peringatan Malaysia (Emas)